รองนายกรัฐมนตรีและรัฐมนตรีว่าการกระทรวงกลาโหม ยืนยันการเลือกตั้งเป็นวันที่ 24 กุมภาพันธ์ 2562 พร้อมเตรียมหารือเพื่อปลดล็อคเพื่อให้พรรคการเมืองหาเสียงได้
รองนายกรัฐมนตรีและรัฐมนตรีว่าการกระทรวงกลาโหม ยืนยัน การเลือกตั้งเป็นวันที่ 24 กุมภาพันธ์ 2562 พร้อมเตรียมหารือเพื่อปลดล็อคเพื่อให้พรรคการเมืองหาเสียงได้



พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม กล่าวถึงกรณีที่คณะรักษาความสงบแห่งชาติ หรือ คสช. และ คณะกรรมการการเลือกตั้ง หรือ กกต. เตรียมนัดพรรคการเมืองหารือในวันที่ 7 ธันวาคมนี้ ว่าเข้าร่วมประชุมด้วย แต่ไม่ทราบว่า พรรคการเมืองจะสอบถามเรื่องใดบ้าง เพราะประเด็นกฎหมายจะให้นายวิษณุ เครืองาม รองนายกรัฐมนตรีเป็นผู้ชี้แจง  ส่วนตนเองและนายกรัฐมนตรี จะตอบในเรื่องของความมั่นคงเท่านั้น ซึ่งคาดว่า ที่ประชุมน่าจะหารือเรื่องของการหาเสียงเป็นประเด็นหลัก แต่ย้ำว่า ทุกอย่างต้องทำให้เกิดความเรียบร้อย ไม่ให้มีความแตกแยกเกิดขึ้น ส่วนตัวไม่เป็นห่วงว่า การหารือวันที่ 7 ธันวาคม จะทำให้เกิดความขัดแย้งก่อนการเลือกตั้ง และเชื่อว่า ระยะเวลาในการหาเสียง 60 ถึง 70 วัน ก็น่าจะเพียงพอ เพราะหากปล่อยไว้นาน อาจทำให้เกิดสถานการณ์วุ่นวาย ส่วนคำสั่ง หัวหน้า คสช. ที่ 3/2558 ที่ห้ามชุมนุมทางการเมือง ก็จะปลดล็อคให้วันนั้น เพื่อให้ทุกพรรคเข้าสู่ขั้นตอนของการหาเสียง และ 4 ปีที่ผ่านมารัฐบาลได้บริหารประเทศให้เป็นไปด้วยความเรียบร้อย ประชาชนก็ชื่นชอบ



ทั้งนี้ พลเอกประวิตรยืนยันว่าวันเลือกตั้งยังคงเป็นวันที่ 24 กุมภาพันธ์ที่จะถึงนี้อย่างแน่นอน